[Foto's] Burgerlikes ruk op om Gordhan te ondersteun | Maroela Media
Adv. George Bizos saam met verteenwoordigers van AfriForum.
Verskeie burgerlike organisasies en toonaangewende Suid-Afrikaners het Donderdag by die Valke se hoofkantoor in Pretoria bymekaargekom in protes teen die oënskynlike "heksejag" teen Pravin Gordhan, minister van finansies.
Dit volg nadat die Valke geëis het dat Gordhan en vier voormalige werknemers van die Suid-Afrikaanse Inkomstediens (SAID) hulle vandag by hul kantore in Pretoria moet aanmeld. Luidens 'n waarskuwingsverklaring van die Valke het Gordhan glo drie wette oortree toe hy kommissaris van die SAID was. Dit sluit in die Wet op die Bestuur van Openbare Finansies, die Wet op die Voorkoming en Bestryding van Korrupte Bedrywighede en die Wet op Nasionale Strategiese Intelligensie.
"AfriForum meen dat die aanklagte teen Gordhan ongegrond is. Dit blyk dat die Valke met 'n heksejag teen die minister besig is en alles in hul vermoë doen om hom te verhoed om sy werk te doen," het Henk Maree, nasionale woordvoerder van AfriForum, gesê.
Oudregter Johann Kriegler.
"Die optrede van die Valke kom neer op 'n heksejag en dit hou ernstige implikasies vir toekomstige reg en geregtigheid in die land in. Suid-Afrika se beeld en die ekonomie is ook in gedrang," meen Maree.
Oudregter Johann Kriegler, adv. George Bizos, verteenwoordigers van die Helen Suzman Stigting en ander burgerlike organisasies, waaronder die Right2Know-veldtog en Section 27, het ook buite die Genl. Piet Joubert-gebou in Pretoria ter ondersteuning van Gordhan en die SAID-amptenare byeengekom.
Kriegler het gesê dat die aantygings teen die minister snert is en dat diegene wat dit maak, dit ook weet. "Dit is alles skuiwe en foefies om Gordhan te probeer uitwerk uit sy posisie. Die ondersoek is eensydig en gaan nie op nie. Die Suid-Afrikaanse burgery van alle politieke oortuigings moet wys dat hulle nie meer geduld het met diegene wat agter die komplot sit nie. Nóg ons as burgers nóg die minister verdien dit."
Verteenwoordigers van die Right2Know-veldtog en Section 27.
Hy het voorts gesê die Valke se optrede het ekonomiese gevolge en dat mense se vertroue in die regering verder afneem.
Volgens Carol Mohlala, 'n lid van die Right2Know-veldtog, is die saak teen die SAID-amptenare 'n belangrike kwessie wat op die Suid-Afrikaanse demokrasie reflekteer. "Ons moet opstaan vir ons eie en ander se demokratiese regte en waardes."
Burgerlikes ruk Donderdag na die Valke se kantoor in Pretoria op om Pravin Gordhan en ander te ondersteun. Foto: Verskaf
Verteenwoordigers van AfriForum.
Al wat ons almal moet doen: HOU ALMAL OP OM BELASTINGING TE BETAAL. todat daai perd met die stort op sy kop sy koers gekry het.
Daai perd met die stort op sy kop probeer nou alles om van Pravin ontslae te raak. Pravin sal hom nie laat voorse nie en sal al JZ se skandes uitbring.
Nou wat nou, het Gordhan op stortkop se tone getrap toe hy wou geld verduister…
Dit lyk nie vir my asof Gordhan stry dat hy vir Ivan Pillay toestemming vir vroeë aftrede gegee het sonder dat hy die R1,3 miljoen afkoopgeld hoef te betaal het nie, en dat Pillay toe op 'n lekker drie-jaar kontrak nog verder gewerk het.
As dit die feite van die saak is, is dit maar lekker "cronyism", hoewel dit moontlik nie tegnies onwettig is nie.
Almal wat so vir Gordhan ondersteun, moet bietjie twee keer dink. Net omdat iemand die "lesser of two evils" is, maar hom nie 'n held nie.